Boeremaglid se vrou: ‘Ons sal aanhou baklei’Die hooggeregshof in Pretoria. )Foto: Maroela Media) “Ons sal aanhou baklei om bymekaar te wees, want ons is lief vir mekaar.” Só het Riëtte Pretorius, vrou van een van die Boeremag-gevangenes, gesê nadat regter Peter Mabuse Dinsdag uitspraak in die hooggeregshof in Pretoria voorbehou het in die jongste aansoek van drie van hulle om vrygelaat te word. Lets Pretorius (73) en sy seuns Johan (47) en Wilhelm (41) (Riëtte se man) het die hof gevra dat hulle vrygelaat moet word, of alternatiewelik net tydelik vrygelaat word, hangende die klag wat hulle by die VN se Menseregtekomitee oor hul verhoor ingedien het. Die Pretoriusse het hul klag verlede jaar aan die VN voorgelê en dit is aanvaar. Hulle voer onder meer aan dat hulle reg op ŉ regverdige verhoor geskend is en dat hulle gevolglike tronkstraf dus ook onbillik is. Hulle sê die skendings tydens hulle verhoor was “ooglopend ŉ verbreking van die Republiek van Suid-Afrika se internasionale verpligtinge (en) dat die komitee nie tot ŉ ander beslissing sal kom as dat hulle onregmatig aangehou word nie”. Die pa en twee seuns sukkel al vyf jaar lank om ŉ appèlaansoek teen hul vonnisoplegging in te dien en sê hul reg op appèl is onherroeplik geskend. Riëtte Pretorius het aan Maroela Media gesê sover hulle weet het Suid-Afrika nog nie sy beantwoordende verklarings by die VN-komitee ingedien nie. Die spertyd daarvoor was in Maart. Hulle hoop om spoedig terugvoer hieroor te kry, het Riëtte, wat haar en Wilhelm se eerste kind verwag, gesê. Sy het gesê sy en Wilhelm is gelukkig getroud. “Ons wil ŉ gelukkige gesin wees wat sáám is,” het sy gesê. Die drie mans is deel van ŉ groep van 21 wat in 2002 in hegtenis geneem en in 2013 vonnisse van tussen 30 en 35 jaar tronkstraf vir hoogverraad opgelê is.